Adin Ballou

Adin BALLOU (n. la 23-an de aprilo 1803 en Cumberland, Rod-Insulo ; m. la 5-an de aŭgusto 1890 en Hopedale, Masaĉuseco) estis usona ministro, aboliciisto kaj kristana anarkiisto, kiu dediĉis sian tutan vivon al predikado de nerezisto.

Li estas memorata kiel la fondinto de la kristana pacifista komunumo Hopedale. Ballou estis unu el la ĉefaj reprezentantoj de kristana pacifismo en la 19-a jarcento. 

 Nerezisto al malbono per perforto 
La doktrino pri nerezisto al malbono per perforto estis rivelita al Ballou en sia tuta harmonio kaj pleneco en 1838. Li fariĝis adepto de kristana nerezisto, sed ne blinda kaj neracia en sia konduto, sed kun firma konvinko, ke vera kristana nerezisto ne estas pasiveco, ne indiferenteco al tiuj, kiuj faras malbonon, sed abstinado de iu ajn uzo de malutila, malsaniga forto, same kiel de iu ajn ago, vorto, sento rilate al tiuj, kiuj faras malbonon, se ĉio ĉi povas damaĝi ilian korpon, menson aŭ spiriton. En la sama jaro, 1838, Ballou akceptis kaj publikigis "Modelon de Praktika Kristanismo".

 Komunumo Hopedale 
En 1842, Ballou kaj tridek sekvantoj organizis la komunumon Hopedale en Milford, Masaĉuseco, por vivi kaj labori surbaze de vere kristanaj principoj de egaleco. "Ĝi estis strikte praktika kristana movado," skribis unitariana pastro kaj disĉiplo de Ballou, J. L. Wilson (1858–1921), "inspirita de la instruoj de la Nova Testamento. Ili celis praktiki tiajn ordonojn de Kristo kiel 'ne rezistu malbonon, amu viajn malamikojn,' ktp." Dum la unuaj dek kvar jaroj, la komunumo prosperis, pliigante sian membrecon al tri cent. Ili ĉiuj loĝis en kvindek domoj sur kvindek akreoj da tero, kun kapelo, biblioteko, lernejo kaj vendejoj. Laŭ la komunumanoj, ĝi estis rimarkinde bela vilaĝo kun bonaj, ordaj stratoj kaj domoj. La kapitalo de la komunumo estis naŭdek mil dolaroj. 

La edzino de Ballou, Lucy, helpis kompili kaj redakti la verkojn de sia edzo, la filo Edin Augustus laboris en la presejo kaj publikigis novaĵleteron, kaj la filino Abby instruis en lernejo en Hopedale.

Dum kelkaj jaroj, Ballou vojaĝis tra Nov-Anglio, prelegante pri la teorio de kristana nerezistado kaj la praktika apliko de ĉi tiuj ideoj. En 1843, li fariĝis prezidanto de la Nov-Anglia Nerezista Societo. 

Ballou donis serion da prelegoj kontraŭ sklaveco : en 1846 en Pensilvanio, kaj en 1848 en Novjorko, kaj dum kelkaj jaroj kunlaboris kun W. L. Garrison, la fondinto de la Usona Kontraŭsklaveca Societo.

 Malfruaj jaroj 
Antaŭ 1856, pro financaj kaj moralaj malfacilaĵoj, la komunumo estis dissolvita. La komunuman posedaĵon aĉetis ĝiaj plej riĉaj membroj, kaj de tiam la komunumo en Hopedale fariĝis ordinara vilaĝo, kaj Ballou mem ordinara pastro.

Sed ĝia fondinto eltenis ĉiujn malfacilaĵojn kaj renversiĝojn, daŭrigante dum multaj jaroj kun kelkaj sekvantoj por praktiki tiujn grandajn ideojn, sur kiuj la komunumo estis fondita. Kelkaj libroj kaj broŝuroj venis el la plumo de Ballou. La listo de publikigitaj verkoj nombras kvindek titolojn, inter ili "Kristana Nerezisto" (1846), "Praktika Kristana Socialismo" (1854), ktp.

En siaj lastaj jaroj, Ballou koncentriĝis pri verkado de la fina verko de sia vivo, sia aŭtobiografio, en kies antaŭparolo li skribas: "Mi ne estis homo, kies vivon markis sukceso, sed prefere, laŭ multaj manieroj, fiasko. Ne ĉar miaj klopodoj, principoj, idealoj kaj planoj estis malaprobindaj kaj malindaj, sed ĉar ili anticipis la kondiĉojn kaj rimedojn necesajn por atingi ilin. Miaj esperoj estis tro persistaj kaj optimismaj, mia celo estis tro alta por tuja realigo, kaj mia vojo estis mallumigita de seniluziiĝo kaj tristeco."

 Citaĵoj 

 Referencoj 

 Vidu ankaŭ 

 Senrezisto
 Senperforto
 Pacaj preĝejoj
 Pacismo
 La Regno de Dio estas ene de vi

 Fontoj 

 Edward K. Spann: Hopedale: From Commune to Company Town, 1840–1920, Columbus (Ohio) 1992.
 Bryce Hal Taylor: Adin Ballou's spiritual journex thorugh nineteenth-century New England. Practical Christianity. Lexington Books, Lanham 2022, ISBN 978-1-4985-8971-0.

 Eksteraj ligiloj 

 Eldonitaj verkaĵoj de Adin Ballou Adin Ballou kaj la komunumo Hopedale
 Amikoj de Adin Ballou
 Kristana sen-rezisto en ĉiuj ties gravaj orientiĝoj (lia ĉefa verko pri pacismo)

Kategorio:Usonaj fondintoj
Kategorio:Utopiaj socialistoj
Kategorio:Fondintoj de utopiaj komunumoj
Kategorio:Kristanaj radikaluloj
Kategorio:Kristanaj anarkiistoj
Kategorio:Usonaj kristanaj socialistoj
Kategorio:Usonaj kristanaj pacistoj
Kategorio:Usonaj anarkiistoj